Brovst Friplejehjem var for tredje gang vært for et mini-OL.

Stigegolf, kast med sandsæk og bowling. Disciplinerne var mange, da Brovst Friplejehjem torsdag afholdt mini-OL.Til begivenheden blev beboere fra de nærliggende plejehjem kørt ind med busser, og konkurrencegenet var fortsat intakt hos de deltagende. - Vores plejehjem skal gerne vinde lød det fra Herman Larsen, der bor på Brovst Friplejehjem. Dét at vinde var ikke det eneste, der var i fokus. Gamle bekendtskaber blev også vækket til live. Niels Erik Andersen fra Solgården i Fjerritslev og Elmo Myrup fra Brovst Friplejehjem var i hvert fald hurtige til at finde sammen. De to plejehjemsbeboere er tidligere naboer, og desuden kender Niels Erik Andersen Elmo Myrups kone fra barndommen. - Det er min kones barndomskammerat, sagde Elmo Myrup og pegede på Niels Erik Andersen, der fulgte op. - Ja, vi har gået i skole sammen. Fællesskab i fokus Netop det sociale var i højsædet, og arrangørerne glædede sig over at se beboerne gå til konkurrencerne med krump hals. - Vi vil gerne skabe noget sammenhold på kryds og tværs af plejehjemmene. Nogen kender hinanden, men sidder på hver sit plejehjem, og så mødes de igen sådan en dag her. Så det er dejligt at se, siger pædagog på Brovst Friplejehjem, Rikke Pilgaard Nielsen.